sinode | Diakonos
Ecclesia completa en ander groot woorde
Die pas afgelope Buitegewone Vergadering van die Algemene Sinode van die Ned Geref Kerk in Pretoria (7-10 Nov 2016) het, soos soveel keer in die verlede, heelwat reaksie uitgelok. Hier wil ek nie reflekteer oor die besluit rondom selfdegeslagverhoudings nie, maar eerder so bietjie wonder oor hoekom daar soms sulke skerp verskille op die vloer kon wees. Ons het tog ooreengekom dat ons die gesag van die Skrif aanvaar, ons het selfs 'n lang gesprek oor die verstaan van die Skrif gehad (hermeneutiek), maar toe dit by die toepassing kom…
Opvallend was hoe sommige afgevaardigdes gehou het daarvan om "groot woorde", tegniese terme, te gebruik, wat natuurlik lei tot die uitsluiting van die 50% kerkraadslede teenwoordig (waarvan, ek sou raai, die meeste nie tegniese teologiese terme in Latyn en Grieks verstaan nie, die dominees sukkel daarmee!).
Ek wonder…. Ek wonder of of nie iets in die debatte gesien het van die laaste van die "moderniste" wat krampagtig aan "sekerhede" vasklou nie, terwyl 'n groot deel van die vergadering al baie meer gemaklik is met 'n post-modernistiese styl. Sonder om nou self baie tegnies of akademies te raak, net 'n enkele opmerking oor die verskil tussen die twee (Daar is baie meer verskille as wat ek hier op 'n verenvoudigde manier uitlig!).
'n Modernistiese wêreldbeskouing werk meestal met absolute waarhede, vaste waarhede, swart of wit styl argumente. 'n Post-modernistiese styl is baie gemaklik met grys areas, met erkenning dat ons nie als weet nie, met die mistiese.
Die voorstanders van 'n meer inklusiewe houding teenoor mense wat in die kerk randfigure is, in hierdie geval mense met 'n selfdegeslagseksueleoriëntasie, erken meerendeels dat ons onseker is van baie dinge, soos Paulus dit stel in 1 Korintiërs 13:12 (AFR83): "Nou kyk ons nog in 'n dowwe spieël en sien 'n raaiselagtige beeld". Tog wil hulle ruimte maak vir dit waarvan ons wel seker is, naamlik die liefde en genade van God wat daar is vir alle mense.
Wat ek gehoor het van diegene wat BAIE meer seker is van hulle standpunte en van hulle "feite", is absolute sekerheid. Dit IS wat die huwelik is, en basta. Dit is wat die Bybel sê, ek verstaan dit absoluut en duidelik. Selfs ironiese opmerkings deur mense aan die ander kant is letterlik geïnterpreteer.
Ek wonder… Soos wat meer "millennials" afgevaardig word en die "Baby-boomers" al minder word by hierdie vergaderings mag die styl van debatvoering dalk heelwat verander. Dit is egter ook nie 'n reglynige saak nie. Van die "Baby-boomers" het baie inklusiewe taal gebruik en van die "millennials" baie eksklusiewe taal. Dalk glad nie 'n gender / ouderdom ding nie.
Ekself vind my baie gemaklik by Paulus se "dowwe spieël"!
Sleutelwoorde: Algemene Sinode, debat, gay, lgbt, modernisties, Ned Geref Kerk, ngkerk, post-modernisties, sinode